| Našou víziou je byť najlepšou telekomunikačnou spoločnosťou na Slovensku Sme moderná telekomunikačná spoločnosť s dlhoročnou tradíciou. Akciovou spoločnosťou sme sa stali dňa 1. apríla 1999 zápisom do obchodného registra Okresného súdu Bratislava I, v oddiele Sa, vo vložke č. 2081/B. Významným medzníkom v histórii našej spoločnosti bol rok 2000, kedy bol 51 %-ný podiel spoločnosti predaný strategickému zahraničnému partnerovi Deutsche Telekom AG. K 31. decembru 2002 boli akcionármi Slovenských telekomunikácií, a.s., Deutsche Telekom AG s podielom 51 % akcií, Ministerstvo dopravy, pôšt a telekomunikácií Slovenskej republiky s podielom 34 % akcií a Fond národného majetku Slovenskej republiky s podielom 15 % akcií. Sme vedúcou spoločnosťou v oblasti poskytovania telekomunikačných služieb na Slovensku. Vlastníme a prevádzkujeme telekomunikačnú sieť, ktorá pokrýva celé územie Slovenskej republiky, poskytujeme národné a medzinárodné telefónne služby, ako aj široké portfólio dátových a internetových služieb. Okrem spomínaných služieb zabezpečujeme distribúciu a šírenie rozhlasového a televízneho signálu a ponúkame veľký rozsah služieb s pridanou hodnotou. K 31. decembru 2002 sme evidovali 1 457 794 telefónnych prípojok, vrátane ISDN B-kanálov a verejných telefónnych automatov v rámci celého Slovenska. Patríme medzi jedného z najväčších zamestnávateľov na Slovensku a k 31. decembru 2002 bol priemerný prepočítaný stav našich zamestnancov 9 804. Rok 2002 bol pre nás obdobím zmien a najmä príprav na liberalizáciu a otvorenie konkurenčného prostredia v oblasti verejných hlasových služieb od 1. januára 2003. V duchu svojej vízie byť najlepšou telekomunikačnou spoločnosťou na slovenskom trhu sme sa sústredili na kľúčové aktivity, a to dátové riešenia, internetové služby a služby s vysokou mierou pridanej hodnoty. Uplynulý rok bol aj rokom pokračujúcej reštrukturalizácie. Na základe rozhodnutia predstavenstva Slovenských telekomunikácií, a.s., boli v roku 2002 zrušené odštepné závody v regiónoch Bratislavy, západného, stredného a východného Slovenska a ich činnosť sa začlenila do jednotlivých úsekov spoločnosti. Odštepný závod Slovenské telekomunikácie, a.s., TELEMONT, o.z., ktorý zabezpečoval montážne práce na všetkých druhoch technológie v telekomunikačnej sieti, bol s účinnosťou od 1. júna 2002 odpredaný spoločnosti TELEMONT SLOVENSKO, s.r.o. Výsledkom reštrukturalizácie odštepného závodu Slovenské telekomunikácie, a.s., Rádiokomunikácie, o.z., ktorý zabezpečoval distribúciu a šírenie rozhlasových a televíznych signálov na celom území Slovenska, bol vznik dvoch nových spoločností RK Transmission, s.r.o., a RK Tower, s.r.o. Slovenské telekomunikácie, a.s., majú 51 %-nú kapitálovú účasť v spoločnosti EuroTel Bratislava, a.s., ktorá je poskytovateľom služieb mobilnej komunikácie a prevádzkovateľom dátových sietí. Sme členmi slovenských odborných a profesijných združení. V Medzinárodnej telekomunikačnej únii (ITU) máme zastúpenie v štandardizačnom, rádiokomunikačnom aj rozvojovom sektore. Spoločnosť je účastinárom výskumného inštitútu EURESCOM (European Institute for Research and Strategic Studies in Telecommuniciations), členom ETNO (European Telecommuniciations Network Operators Association), ETIS (e- and Telecommuniciations Information Services), ETSI (European Telecommunications Standards Institute) a zúčastňuje sa aktivít rôznych medzinárodných projektov a fór. Je účastinárom satelitných organizácií EUTELSAT (European Telecommuniciations Satellite Organisation) a INMARSAT (International Maritime Satellite Organisation). |