harmónia [dokonalá súhra nie je vecou náhody] Prešli sme náročnou cestou zmeny organizačnej štruktúry a firemnej kultúry. Definovali sme si hodnoty, ktorými sa pri našej práci riadime. Sme silný tím, kde má svoje miesto kvalita, vysoká odbornosť, kvalifikovanosť a zároveň ľudskosť, vzájomný rešpekt a tímový duch. |  |
Reštrukturalizácia Slovenských telekomunikácií, a.s. Celková reštrukturalizácia spoločnosti výrazne prispela k zefektívneniu organizačnej štruktúry spoločnosti a tým aj k efektívnejšej práci s nákladmi. Úspešným pokračovaním reštrukturalizácie sa väčšina našich zamestnancov sústreďuje v dvoch hlavných oblastiach nášho pôsobenia - marketing, predaj a sieťová infraštruktúra. Priemerný prepočítaný stav zamestnancov za rok 2002 bol 9 804 pracovníkov. V roku 2002 sa významne zlepšila ich veková a vzdelanostná štruktúra. Dosiahli sme 23 %-ný podiel vysokoškolsky vzdelaných zamestnancov a takmer 70 % zamestnancov malo menej ako 45 rokov. Naše pracovné tímy sú vyvážené aj z hľadiska zastúpenia žien a mužov, keď ženy tvorili 37 % celkového počtu zamestnancov.
Podiel zastúpenia zamestnancov v organizačnej štruktúre Slovenských telekomunikácií, a.s.
Vytvárame silný tím odborníkov orientovaných na zákazníka V rámci projektu Zmena firemnej kultúry sme uskutočnili aktivity, ktoré prispievajú k úspešnému pôsobeniu našej spoločnosti. Identifikovali sme tzv. kľúčových hráčov, tých z nás, ktorí vo svojej oblasti patria medzi špičkových odborníkov. V príprave na plne liberalizovaný telekomunikačný trh sme definovali Štandardy zákazníckej orientácie a správania sa. Na ich príprave sa podieľalo viac ako tristo našich zamestnancov. Vzdelávaním a rozvojom manažérov prispievame k skvalitňovaniu riadenia a tým aj výkonu celej firmy. V časoch zmeny je najdôležitejšia otvorená a transparentná komunikácia. Prostredníctvom stretnutí riadiaceho manažmentu vo forme pravidelných workshopov, prezentácií a diskusií vysvetľujeme potrebu zmeny a všetky kroky, ktoré sa uskutočňujú v transformácii našej firmy a zvyšovaní jej konkurencieschopnosti. Zaviedli sme nový systém odmeňovania a riadenia výkonu Od júla 2002 sme zaviedli jednotný systém odmeňovania, ktorý sa zjednotením kritérií hodnotenia pre stanovenie výšky variabilnej mzdy mohol prepojiť priamo so systémom riadenia výkonu zamestnancov. Tento nový spôsob vytvoril jednoznačné kritériá na odmeňovanie, ktoré sú založené na plnení tak firemných, ako aj individuálnych cieľov a správania sa v duchu firemných hodnôt. Naše tímy vedia, aké ciele ich čakajú a vedia aj to, na základe akých kritérií budú za ich dosiahnutie odmenené. Okrem toho im poskytujeme širokú škálu zamestnaneckých výhod a benefitov. Aj tieto zmeny sa diali ako súčasť projektu Zmeny firemnej kultúry Slovenských telekomunikácií, a.s. Vzdelávanie je benefitom našej firmy Rok 2002 bol rokom dynamického rozvoja všetkých zamestnancov Slovenských telekomunikácií, a.s. Školenia a tréningy boli zamerané na rozvoj všetkých oblastí, ktoré môžu byť konkurenčnou výhodou v externom liberalizovanom prostredí. V roku 2002 sme pripravili 2 778 tréningov a na jedného nášho zamestnanca pripadalo 6,5 tréningových dní. Do vzdelávania našich pracovníkov sme investovali takmer o 30 % viac prostriedkov ako v roku 2001. Vyberáme tých najlepších Pokračujúce zmeny vo firme kládli počas celého roka vysoké požiadavky na tím profesionálov v oblasti výberu a náboru nielen v regióne Bratislavy, ale aj v Banskej Bystrici a Košiciach. Naším zámerom bolo uspokojovať firemné potreby čo najkvalitnejšie, najrýchlejšie a zároveň veľmi efektívne. K tomu nám pomohla aj vlastná webová aplikácia Job Fair Online pre interných kandidátov a pre externých kandidátov bola určená www.telekom.sk alebo www.profesia.sk. Pri obsadzovaní miest ponúkame túto možnosť prednostne vlastným zamestnancom. Vyše 400 novovytvorených pracovných miest bolo obsadených internými kandidátmi.
Vývoj zamestnanosti (priemerný prepočítaný stav)
Otvárame možnosti študentom Univerzity, ale rovnako aj stredné školy sú pre spoločnosť zdrojom kvalitných absolventov. Mnohí zamestnanci sú členmi štátnicových komisií, spolupracujú s VŠ na rôznych projektoch. Slovenské telekomunikácie, a.s., aktívne spolupracujú aj so študentskými organizáciami AIESEC a IAESTE. V prieskume "Najžiadanejšia spoločnosť 2002", ktorý organizoval medzi študentmi AIESEC, sa Slovenské telekomunikácie, a.s., umiestnili ako šiesty najpreferovanejší zamestnávateľ. Venujeme pozornosť každému z nás Venovali sme pozornosť nielen novým pracovníkom či tým, ktorí u nás pracujú, ale starali sme sa aj o tých, ktorých pozícia po reštruktruralizácii nie je súčasťou novej štruktúry Slovenských telekomunikácií, a.s. V rámci projektu Zamestnanosť bol vypracovaný a realizovaný postup práce so zamestnancami na ohrozenom pracovnom mieste v úzkej spolupráci manažérov a pracovníkov úseku ľudských zdrojov. Aktívne spolupracujeme s personálnymi agentúrami, aby sme zamestnancom pomohli pri hľadaní nového uplatnenia, hradíme im rekvalifikačné kurzy a vyplácame nadštandardné odstupné. V procese zmien sa Slovenské telekomunikácie, a.s., usilujú vzájomnou a otvorenou komunikáciou udržiavať korektné vzťahy so sociálnymi partnermi - odborovými zväzmi (Odborový zväz Spoje a Slovenský odborový zväz pôšt a telekomunikácií). Pripravovali sme sa na liberalizovaný trh V porovnaní s okolitými krajinami sa nám za mimoriadne krátky čas podarilo kvalitne sa pripraviť na plne liberalizovaný telekomunikačný trh aj v oblasti ľudských zdrojov. Aktívne sme spolupracovali s materskou spoločnosťou Deutsche Telekom AG a spolu s ňou sme uskutočnili množstvo výmenných programov pre zamestnancov, ktoré nám pomohli zharmonizovať spoluprácu medzi oboma firmami. Veľkým prínosom bola tiež výmena skúseností v rámci medzinárodného projektu HR Synergy. Chceme byť úspešní aj v roku 2003 S cieľom podporiť úspešnosť Slovenských telekomunikácií, a.s., na liberalizovanom trhu sa úsek ľudských zdrojov zameria v roku 2003 hlavne na rozšírenie riadenia výkonu na štyri úrovne manažmentu, zavedenie flexibilného systému zamestnaneckých výhod a spustenie intranetovej aplikácie podporujúcej spracovávanie pohyblivej zložky mzdy. Ďalšou oblasťou bude implementácia stratégie ľudských zdrojov spoločnosti a redizajn procesov za účelom zefektívnenia služieb interným zákazníkom, ako aj dôsledné napĺňanie projektu Zmeny firemnej kultúry a tiež ďalšie vzdelávanie a rozvoj našich zamestnancov. Aj v roku 2003 chceme byť úspešní a mať pracovníkov, ktorí sú motivovaní a aktívne sa podieľajú na neľahkom, ale potrebnom procese zmien v Slovenských telekomunikáciách, a.s., a na dosahovaní náročných firemných cieľov. |